Infrastracture Malta ħabbret proġett ta’ roundabout ġdida f’salib it-toroq bejn Triq Sant’Andrija u f’High Ridge fis-Swieqi bl-għan li ttejjeb l-aċċess għall-iskejjel u ż-żoni residenzjali fuq iż-żewġ naħat ta’ din it-triq ewlenija. Ix-xogħlijiet mistennija jibdew din il-ġimgħa u jitlestew fi żmien sitt xhur. Ma’ tvm.com.mt, il-Perit Corrine Dimech f’isem Infrastructure Malta qalet li minbarra li jtaffi t-traffiku, dal-proġett huwa maħsub biex inaqqas ir-riskji tal-inċidenti tat-traffiku f’din l-arterja traffikuza/ “Se nibnu junction ġdida li se taqgħad Triq Sant Andrija ma’ toroq f’Pembroke u l-High Ridge. Apparti minn hekk se jġib aktar unifromità, bħalissa m’hawn l-ebda preċidenza u jkun hawn inċidenti frekwenti.” Qalet ukoll li l-proġett se jiswa miljun u sitt mitt elf ewro u se jwassal għal titjib tal-konnessjonijiet bejn dawn it-toroq u se jittranġaw il-waqfiet tax-Xarabanks li se jsiru aktar siguri ghal passiġġieri. Fl-ewwel fażi tal-proġett, Triq Sir Adrian Dingli se tkun miftuħa f’direzzjoni waħda biss lejn in-nofsinhar. L-aċċess għal din it-triq minn Triq Sant’Andrija se jkun magħluq u minflok id-dhul għaliha se jkun minn Triq Martin Luther King.